Broj: 711-I-1670-P-155-19/20-06-19

Zagreb, 15. listopada 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Emila Ćurka, gradonačelnika Grada Nina,** na 102. sjednici, održanoj 15. listopada 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Emila Ćurka, gradonačelnika Grada Nina, neće se pokrenuti, s obzirom da iz prikupljenih podataka i dokumentacije, a u vezi okolnosti** **poslovnih odnosa Grada Nina s tvrtkom Travej d.o.o. Zadar, čiji je osnivač ….. …….. ujedno i nezavisni vijećnik Gradskog vijeća Grada Nina, ne proizlazi da je u postupanju navedenog dužnosnika došlo do moguće povrede odredbi ZSSI-a.**

Obrazloženje

Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da je Emil Ćurko obnašao dužnost gradonačelnika Grada Nina u mandatu 2013.-2017.g. te da istu dužnost ponovno obnaša od 25. svibnja 2017.g. Stoga je, povodom obnašanja navedene dužnosti, dužnosnik Emil Ćurko obvezan postupati sukladno odredbama ZSSI-a.

Člankom 39. stavkom 1. ZSSI-a, propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Sukladno stavku 4. istog članka Zakona, podnositelju prijave jamči se zaštita anonimnosti. O pokretanju ili nepokretanju postupka Povjerenstvo donosi pisanu odluku.

Protiv dužnosnika Emila Ćurka podnesena je 3. svibnja 2019.g. prijava mogućeg sukoba interesa koja je u knjizi ulazne pošte Povjerenstva zaprimljena pod brojem: 711-U-1889-P-155/19-01-4. U prijavi se u bitnome navodi da tvrtka Travej d.o.o. koja je u vlasništvu ……. ……….., nezavisnog vijećnika u Gradu Ninu izvodi radove na sanaciji bivše tvornice duhana u mjestu Grbe u Ninu. Nadalje, navodi se da je investitor radova Grad Nin, a da ugovor o izvođenju radova potpisuje gradonačelnik Emil Ćurko kojemu je tajnica ……. …….., sestra nezavisnog vijećnika …….. ……...

Povjerenstvo je radi stjecanja vlastitih saznanja o tome je li u postupanju dužnosnika došlo do moguće povrede odredbi ZSSI-a, prikupilo potrebne podatke i dokumentaciju od nadležnih tijela.

Uvidom u podatke sudskog registra Trgovačkog suda u Zadru utvrđeno je da je pod matičnim brojem subjekta: 110027203, OIB: 80976615637 upisano trgovačko društvo Travej d.o.o. Kao jedan od osnivača/članova i osoba ovlaštenih za zastupanje trgovačkog društva upisan je ………. ……., OIB: …………………, ……, ………………………..

Uvidom u službene stranice Grada Nina utvrđeno je da je u sastavu Gradskog vijeća Grada Nina pod rednim brojem 13. naveden ……. …….., nezavisni vijećnik.

Povjerenstvo je radi stjecanja saznanja o mogućem sukobu interesa zatražilo od Grada Nina sve relevantne podatke i dokumentaciju vezano uz poslovne odnose koje je Grad Nin imao s tvrtkom Travej d.o.o. kao i podatke o zaposlenju …… ……….u Uredu gradonačelnika.

Grad Nin dostavio je tražene podatke navodeći da je ….. …… član Gradskog vijeća Grada Nina kao član nezavisne liste te da isti nije u koaliciji s HDZ-om. Nadalje, u dopisu Grada navodi se da je ….. ……sestra navedenog vijećnika te da je ista zaposlena kao savjetnica za službeničke odnose i kadrovske poslove Upravnog odjela za upravno-pravne i opće poslove Grada Nina. Navodi se i kako je ista u Gradu Ninu zaposlena 1995.g. Nadalje, u predmetnom dopisu navodi se kako je Grad Nin od početka mandata ……. …….. u Gradskom vijeću sklopio u poslovni odnos s tvrtkom Travej d.o.o. vezano uz jednostavnu javnu nabavu pet puta i to; u ožujku 2018.g. (vrijednost 5.900,00 kn bez PDV-a), svibnju 2018.g. ( vrijednost 4.500,00 kn bez PDV-a), listopadu 2018.g. ( vrijednost 5.200,00 kn bez PDV-a), ožujku 2019.g.(86.303,37 kn bez PDV-a) i kolovozu 2019.g. (vrijednost 79.993,10 kn bez PDV-a). Nadalje, navodi su svi postupci provedeni sukladno Pravilnicima o jednostavnoj javnoj nabavi i njihovim izmjenama i dopunama te da se su se sukladno navedenima poslovi javne nabave procijenjene vrijednosti manje od 20.000,00 kuna sklapali Ugovorima bez prethodnog predlaganja stručnog povjerenstva i to pribavljanjem ponude od samo jednog subjekta, dok su se poslovi javne nabave procijenjene vrijednosti veće od 20.000,00 kuna sklapali temeljem prijedloga stručnog povjerenstva i to na osnovu zapisnika o pregledu i ocjeni ponuda prilikom čega se poziv za dostavu ponuda slao na adrese tri poslovna subjekta. Isto tako, navodi se kako ……. …….. nije sudjelovala niti u jednom postupku javne nabave koji je prethodio sklapanju poslova s tvrtkom Travej d.o.o. U prilog svojim navodima Grad Nin dostavio je i relevantnu dokumentaciju.

Na dodatan upit Povjerenstva Grad Nin dostavio je podatak kako gospodarski subjekt Travej d.o.o. prije 2013.g., odnosno početka mandata gradonačelnika Emila Ćurka nije bio u poslovnom odnosu s Gradom Ninom.

Uvidom u Pravilnik o jednostavnoj nabavi Grada Nina od 18. prosinca 2017.g. Povjerenstvo je utvrdilo da je člankom 6. Pravilnika propisano da će se postupak jednostavne nabave procijenjene vrijednosti manje od 20.000,00 za koju ne postoji zakonska obveza evidentiranja u Planu nabave, može provoditi službenik nadležnog upravnog tijela, a da se postupak provodi izdavanjem narudžbenice, odnosno sklapanjem ugovora na temelju jedne ili više prikupljenih ponuda. Člankom 7. Pravilnika propisano je da postupak jednostavne nabave procijenjene vrijednosti jednake ili veće 20.000,00 kuna (bez PDV-a) i manje od 150.000,00 kuna (bez PDV-a) i odabir ponude provodi se na temelju najmanje jedne ponude, prikupljene slanjem poziva na dostavu ponude na adresu gospodarskog subjekta ili ponude prikupljene na neki drugi odgovarajući način.

Uvidom u Ugovor o arheološkom nadzoru na k.č. …….. k.o. Nin-Zaton za gradnju vrtića u Ninu Povjerenstvo je utvrdilo kako je isti sklopljen 7. ožujka 2018.g. između Grada Nina kao naručitelja i tvrtke Travej d.o.o. kao izvoditelja nadzora. Navedenim ugovorom ugovoreno je da će se za izvedbeni arheološki nadzor izvođaču isplatiti iznos od 700,00 kuna uz PDV po danu nadzora i 1000,00 kuna uz PDV za izradu završnog izvješća. Ugovor je u ime naručitelja potpisao Emil Ćurko, a u ime izvoditelja ……. ……..

Uvidom u Ugovor o izvođenju arheološkog nadzora prilikom refuliranja ninskog zaljeva Povjerenstvo je utvrdilo kako je isti sklopljen 2. svibnja 2018.g. između Grada Nina kao naručitelja i tvrtke Travej d.o.o. kao izvoditelja nadzora. Navedenim ugovorom ugovoreno je da će se za izvedbeni arheološki nadzor izvođaču isplatiti iznos od 15.000,00 kuna odnosno 600,00 kuna po danu za nadzor i paušalni iznos od 800,00 kuna za izradu završnog izvješća. Ugovor je u ime naručitelja potpisao Emil Ćurko, a u ime izvoditelja ……. ……...

Uvidom u Ugovor o arheološkom nadzoru na dionici nerazvrstane ceste Zaton-farma krava Povjerenstvo je utvrdilo kako je isti sklopljen 19. listopada 2018.g. između Grada Nina kao naručitelja i tvrtke Travej d.o.o. kao izvoditelja nadzora. Navedenim ugovorom ugovoreno je da će se za izvedbeni arheološki nadzor izvođaču isplatiti iznos od 700,00 kuna uz PDV po danu za nadzor i paušalni iznos od 1000,00 kuna za izradu završnog izvješća. Ugovor je u ime naručitelja potpisao Emil Ćurko, a u ime izvoditelja …… ……...

Uvidom u dostavljenu dokumentaciju vezano uz Izvođenje konzervacijskih radova na crkvi sv. Margarite/Katarine u povijesnoj jezgri Nina Povjerenstvo je utvrdilo kako je odluku o postupku nabave KLASA: 360-01/19-01/11, URBROJ: 2198/11-02/01-19-1 od 26. ožujka 2019.g. potpisao gradonačelnik Emil Ćurko te je kao procijenjena vrijednost nabave naveden iznos od 100.000,00 kuna. Navedenom odlukom na mjesto ovlaštenih predstavnika naručitelja imenovani su …… ……. ……, ……. …… i …… ………. Poziv za dostavu ponuda poslan je na adrese tri poslovna subjekta i to društva KLJUČ U RUKE D&A- ZADAR, Nigra i Travej d.o.o. Uvidom u zapisnik o pregledu i ocjeni ponuda utvrđeno je da je jedina pristigla ponuda bila ponuda tvrtke Travej d.o.o. Odluku o prihvaćanju navedene ponude u ime naručitelja potpisao je gradonačelnik Emil Ćurko. Uvidom u Ugovor o izvođenju konzervacijskih radova na crkvi sv. Margarite/Katarine u povijesnoj jezgri Nina od dana 27. ožujka 2019.g. između Grada Nina kao naručitelja i tvrtke Travej d.o.o. kao izvođača Povjerenstvo je utvrdilo da je navedenim ugovorom ugovoreno da će cijena nabave iznositi 107.878,84 kune s PDV-om. Ugovor je u ime naručitelja potpisao Emil Ćurko, a u ime izvođača …….. ……….

Uvidom u dostavljenu dokumentaciju vezano uz obnovu, konzervaciju i konsolidaciju gradskih bedema u Ninu Povjerenstvo je utvrdilo kako je odluku o postupku nabave KLASA: 360-01/19-01/27, URBROJ: 2198/11-02/01-19-1 od 23. srpnja 2019.g. potpisao gradonačelnik Emil Ćurko te je kao procijenjena vrijednost nabave naveden iznos od 80.000,00 kuna. Navedenom odlukom na mjesto ovlaštenih predstavnika naručitelja imenovani su ……. …… ….., ……. ……. i …… ……... Poziv za dostavu ponuda poslan je na adrese tri poslovna subjekta i to društva KLJUČ U RUKE D&A- ZADAR, Nigra i Travej d.o.o. Uvidom u zapisnik o pregledu i ocjeni ponuda utvrđeno je da je jedina pristigla ponuda bila ponuda tvrtke Travej d.o.o. Odluku o prihvaćanju navedene ponude u ime naručitelja potpisao je gradonačelnik Emil Ćurko. Uvidom u Ugovor o obnovi, konzervaciji i konsolidaciji gradskih bedema u Ninu od dana 20. kolovoza 2019.g. između Grada Nina kao naručitelja i tvrtke Travej d.o.o. kao izvođača Povjerenstvo je utvrdilo da je navedenim ugovorom ugovoreno da će cijena nabave iznositi 99.991,37 kuna s PDV-om. Ugovor je u ime naručitelja potpisao Emil Ćurko, a u ime izvođača ………. ……….

Na temelju prikupljenih podataka i dokumentacije, vezano za sklapanje poslovnih odnosa Grada Nina s tvrtkom Travej d.o.o. Povjerenstvo ne nalazi da je u postupanju dužnosnika Emila Ćurka došlo do moguće povrede odredbi ZSSI-a. Iz dostavljene dokumentacije razvidno je da je dužnosnik Emil Ćurko prilikom sklapanja konkretnih poslovnih odnosa s tvrtkom Travej d.o.o. postupao sukladno donesenom Pravilniku o jednostavnoj nabavi Grada Nina te budući da nije postojao odnos povezanosti između dužnosnika i osnivača društva Travej d.o.o. i gradskog vijećnika ……. …….., dužnosnik nije bio dužan izuzeti se iz predmetnih postupaka javne nabave. Naime, Povjerenstvo ukazuje da sama činjenica da je gospodin …….. ……. gradski vijećnik ne ukazuje na činjenicu povezanosti između njega i dužnosnika Emila Ćurka u smislu članka 4. stavka 5. ZSSI-a. Isto tako niti činjenica da je sestra ……. ……. zaposlena u Gradu Ninu ne utječe na moguću povezanost između istih posebice uzevši u obzir da je sestra ……. …….. u Gradu Ninu zaposlena još 1995.g. dakle prije mandata dužnosnika Emila Ćurka.

Prema tome, da bi Povjerenstvo utvrdilo da je dužnosnik u obnašanju dužnosti u odnosu na određenu osobu bio u sukobu interesa, odnosno da je u odnosu na tu osobu imao određeni privatni interes koji je pretpostavio javnom, potrebno je da se radi o osobi koja se po samom zakonu smatra s dužnosnikom povezanom osobom (članovi obitelji) ili da postoje druge okolnosti povodom kojih se može osnovano smatrati da je ta osoba s dužnosnikom interesno povezana, a koje u ovom postupku Povjerenstvo nije utvrdilo.

Stoga je Povjerenstvo odlučilo kao u izreci.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Emil Ćurko, elektronička dostava
2. Objava na internetskoj stranici Povjerenstva
3. Pismohrana